Ehető rönkház - Otthon, édes
Erdei gyerekszoba
Váratlan esemény a vizesblokkban
Ehető rönkház
Vannak bizonyos karácsonyi ajándékok, amelyek előállítása nagyobb lélegzetvételű munka. Azért hozakodom elő a témával, mert, ha valaminek, ennek tényleg időben neki kell állni.
Barátnőm, Sziszi szokott azzal hogyismondjam, hencegni dicsekedni, hogy ő saját kézzel, nem előregyártott lapokból készíti a mézeskalács házat, "amiben ráadásul villanyvilágítás van, Szonjácskám!" Sziszi mézeskalácsháza valóban óriás munka nagyszerű végeredménnyel. Eddig azt hittem, nem is lehet felülmúlni, de most találtam valamit, ami szintén figyelemre méltó. A ház egy montanai hegyi kunyhóra emlékeztet. Az alapot egy standard méeskalácsház lapjai adják. Ezt turbózta fel a ház megálmodója, Christie és fia. A rönkök félbevágott fahéjdarabok, a kerítés és a ház előtti farakás ropik, akárcsak a trófea szarva. Az ajtó egy keksz, a körülötte futó fenyőágnak látszó díszítés rozmaringból készült.
A tipegő vagyis a bejárati ajtó előtti közlekedő rész gumicukor felaprítva és halszálka mintában lerakva. Az ajtókszöb egy cukorral borított pekándió, miként a ház hátulja és a kémény is. Mindeközben a tetőlapok valami tejbe keverendő reggeli gabonapárnák.
Külön figyelmet érdemel, hogy az alkotó az olyan apró részletekre is figyelt, mint a kéményből gomolygó füst. Első körben vattacukorra gondolt, de a levegő nedvességtartalma hamar tönkretette a füstöt, így karácsonyi angyalhajjal próbálkozott. Ragasztás előtt párszor körbetekerte egy ceruzán, hogy a füst valódi gomolygást imitáljon.
Anya és fia, akik több napon át dolgoztak ezen a csodán, a helyi mézeskalácsház-építő versenyre kívntak benevezni vele, ám nem készültek el határidőre, de talán jobb is így. Legalább hagytak érvényesülni másokat, mert látatlanban mondom, hogy ez biztosan dobogós darab lett volna.
A ház noha teljes egészében élelmiszerek felhasználásával készült, a csendélet, mely egy szép tálcára került, ettől pedig könnyen mozgatható, tartalmaz műanyag részeket is. Ilyen a kisautó, a fenyők és a műhó, de ez nem von le semmit az installáció értékéből, zseniális munka!
Fotók: Three Pixie Lane, Házi sáfrány
Címkék: karácsony otthon rönkház mézeskalács dekor mézeskalácsház téli dekoráció
Az Ikea szerint a karácsony 2018-ban
Az IKEA fellőtte a karácsonyrakétákat